Lenaneo  le ntsha maungo
Banana bangwe ba supa fa dithuso tse ba di fiwang ke ba lephata la banana di sa wele mo motlhobodikeng. Ba rurifatsa fa ba ntsha maduo a a ka tsogang a jesa lefatshe leno. Fa a tlhalosa mo potsolotsong, Mme Seolebaleng Mojombe a re o ne a bona dithuso ka 2011 morago ga go direla mo lwapeng dingwaga di supa, mme a simolola temo ya merogo ka 2012 jaanong thobo e a nametsa. A re lephata le ne la mo thusa ka kago ya moriti, kgokelo ya didirisiwa tsa nosetso, tanka e e somarelang metsi, dipeo le didirisiwa tsa temo. A re ba ne gape ba mo thusa ka go mo fa dithuto tse a di tlhokang di tshwana le go lema le go somarela thobo. Mme Mojombe a re monongwaga o lemile mefuta ya ditamati ka go farologana, digwete, khabetshe, pherefere, sepinatshe le dikwii mme tsotlhe di dira se ntle le thobo e a solofetsa. Mme mojombe a re ditamati di ungwile thata ka o ka fitlhela mo segwereng se le sengwe go na le maungo a le lesome le botlhano. A re khabetshe yone e santse e le mo ditekeletsong ka go lebega ba e lemile mo pakeng e e seng yone. O tlhalosa fa sejalo se se sa tsamaisane le mogote, ka jalo a re o batla go bona gore a mme gone e tlaa kgona go itshwarelela mo mogoteng wa Kgalagadi. Mme Mojombe o akgola ba lephata la temo-thuo ka ba setse ba kile ba ba thusa ka menontshane. A re o dirisa 2.3.4 le LAN mo merogong le tse di ntshang digwere mme mo go tse dingwe o dirisa motshotelo. Mme Mojombe a re mathata a motona ke diji. A re o tshwenngwa thata ke digokgo tse di agang bobi fa godimo sa dijalo mme di tlogela mae a a bakang diboko. A re gape o tshwenngwa ke podile e e jang matlhare. Mme Mojombe a re o santse a sokola ka thekiso, a re marekisetso a mogolo a batla dithoto di tsentswe mo mabokosong le fa go na thobo ya kgapetsakgapetsa mme ga a ise a kgone go dira jalo. A re mo bogompienong o santse a rekisetsa banni ba motse wa gagwe le e e mabapi. A re le fa go ntse jalo, theko e santse e le boutsana ka batho ba reka ka bongwe ka bongwe. Mme Mojombe a re fa thobo e le yone jaaka ya monongwaga kilokereme e le ngwe ya ditamati e lopa P23 mme fela dikgwetlho di tshwana le metsi le diji di diga thobo ya gagwe. O ne a supa matshwenyego a matona ka lephata la metsi a re metsi a a tura. Are mo bosheng o ne a sa twa go duela P5 000 mme se se dira gore kgwebo ya gagwe e seka ya gola. One a digela ka go kopa puso go ba sekasekela gore a ga go na gore go ka dirwa gore ba seka ba babalelwa ke ditlhwatlhwa tsa metsi. A re lenaneo le le ne le ka namola Batswana mo lehumeng mme ke diemo tse di ntseng jaana tse di bakang gore maiteko a puso a folotse.